Abdullah Hussain

Datuk Abdullah Hussain ,  (25 Mac 1920 – 31 Disember 2014) ialah seorang penulis novel dan penulis. Beliau menerima Anugerah Sasterawan Negara pada tahun 1996 yang menjadikan beliau Sasterawan Negara kelapan.

Beliau dilahirkan di Sungai Limau Dalam, Yan, Kedah Darul Aman, Malaysia. Abdullah terkenal memiliki banyak pengalaman dan menguasai beberapa bahasa asing.

Keluarga
Adiknya Tan Sri Profesor Emeritus Dato' Pendita Dr Ismail Hussein merupakan Ketua Satu Gabungan Persatuan Penulis Nasional (GAPENA). Adiknya Dato' Ibrahim Hussein ialah pelukis antarabangsa dan mempunyai sebuah muzium di kawasan Langkawi Geopark.

Pendidikan
Pada tahun 1926–1931, beliau bersekolah di Sekolah Melayu Yan dan Sekolah Menengah St. Michael, Alor Star, Kedah (1932–1933). Pada tahun 1935, beliau belajar di Anglo Chinese School, Alor Star, Kedah, hingga lulus darjah VII. Semasa pendudukan Jepun 1943, beliau belajar di Syonan Koa Kunrenzo (Sekolah Latihan Pegawai-Pegawai Tinggi) di Singapura selama tiga bulan.

Kerjaya
Pelbagai kerja yang dilakukan beliau demi meneruskan hidup. Kebanyakan kerjayanya berkait dengan penulisan, percetakan dan penulisan. Beliau pernah menjadi Penolong Penjaga Stor lombong bijih di Pahang (1939); Bahagian Penerbitan, syarikat suratkhabar Sahabat, Pulau Pinang (1939); Pembantu pengarang surat khabar Saudara (1940); Kerani dan tukang dobi di Kem Tentera Sungai Petani, Kedah sehingga kedatangan tentera Jepun; Wartawan surat khabar Merdeka, Berita Indonesia dan Majalah Merdeka, Singapura (1951); Pengarang Majalah Bintang, Majalah Filem dan akhbar Semenanjung 

Seterusnya, beliau bekerja sebagai pembantu pengarang di Franklin Book Programme dan Oxford University Press (1965 – 1968); Editor majalah Angkatan Baru (1965 – 1968); Pegawai Penyelidik Dewan Bahasa dan Pustaka (DBP) (1968 – 1978); Ketua Unit Bahasa dan Sastera, DBP cawangan Sabah (1978 – 1979); Ahli Cipta Pusat Pengajian Ilmu Kemanusiaan, Universiti Sains Malaysia (1979 – 1981); Ketua Bahagian Pembinaan dan Pengembangan Sastera DBP Brunei (1982) dan Pegawai Bahasa Kanan DBP Brunei. Akhirnya, beliau menjadi Karyawan Tamu Dewan Bahasa dan Pustaka.

Hasil penulisan
Karya pertama beliau terbit pada 1939, sebelum pendudukan Jepun iaitu cerita lucu yang disiarkan dalam majalah Tanah Melayu. Pelbagai genre dihasilkan seperti cerpen, novel, biografi/autobiografi, terjemahan dan esei sastera. 

Lebih 25 buah novel, tiga buah kumpulan cerpen, sembilan buah terjemahan, sebuah autobiografi dan enam buah biografi telah dihasilkan. Nama pena beliau ialah Zamroed, Roslani Shikin, A.A, Adiwijaya, A.H, Andijaya, Asly, Bintang Kecil, Iskandar Muda dan Suryakanta.

Pingat dan anugerah
Beliau telah dianugerahkan S.E.A Write Award di Bangkok (1981) (pemenang pertama hadiah Sayembara Novel Nasional – mengenang Pak Sako); Hadiah Pertama Novel Nasional anjuran Syarikat Utusan Malaysia dan Public Bank pada tahun 1992/94 menerusi novel Imam; Pingat Jasa Hukom Ngon Adat Lembaga Adat Kebudayaan Aceh pada tahun 1995; Anugerah Sasterawan Negara pada tahun 1996; Dato' Setia DiRaja Kedah (D.S.D.K) (1996) yang membawa gelaran Dato'.; Darjah Kebesaran Panglima Jasa Negara (PJN) (1996) yang membawa gelaran Datuk.

Isu dan kontroversi
Novel Interlok tulisannya pada 1971 terpilih sebagai novel Komsas untuk pelajar Tingkatan 5, Sekolah Menengah di Semenanjung Malaysia. Masyarakat India dijuarai oleh parti MIC, Uthaya Sankar dan lain-lain mempertikaikan kesesuaian novel itu kerana mengandungi unsur-unsur tidak tepat, mengelirukan dan menghina kaum India Malaysia yang berhijrah dari Tamil Nadu. Novel tersebut dipinda dan dibuang istilah yang tidak berkenan di kalangan masyarakat India. Akhirnya novel tersebut dibatalkan terus oleh Menteri Pelajaran Malaysia, Tan Sri Muhyiddin Yassin kerana mendapat bantahan berterusan.

Karya-karya

Sebagai sasterawan, Abdullah bin Hussain telah melahirkan banyak karya berupa novel, esei, drama, terjemahan, autobiografi, biografi dan buku-buku umum, antaranya:

Novel
Dia...Kekasihku. Johor Baru: The Annies Printing Works, 1941.
Kasih Isteri. Johor Baru, The Annies Printing Works, 1941.
Amin Pemuda Desa. Pulau Pinang: Angkatan Baru, 1947.
Berenang di Lautan Madu. Singapura: Geliga Limited, 1957.
Kalau Tidak Kerana Tuan. Singapura: Geliga Limited, 1957.
Jangnlah Jangan. Kuala Lumpur: Angkatan Baru, 1964.
Si Bulat Pemuda Desa. Diterbitkan Terang Bulan, 1964.
Terjebak. Kuala Lumpur: Angkatan Baru, 1964.
Peristiwa. Kuala Lumpur: Angkatan Baru, 1965.
Rantau Selamat. Kuala Lumpur: Angkatan Baru, 1965.
Interlok. Kuala Lumpur: Angkatan Baru, 1971.
Intan. Kuala Lumpur: Angkatan Baru, 1973.
Noni. Kuala Lumpur: Utusan Melayu, 1976.
Buih di Atas Air. Kuala Lumpur: Utusan Publication & Distributors Sdn. Bhd., 1980.
Masuk ke Dalam Cahaya. Kuala Terengganu: 1983.
Imam. Kuala Lumpur: Utusan Publication & Distributors Sdn. Bhd., 1995.
Cerpen: Hadiah (bersama A. Bakar Hamid). Kuala Lumpur: Dewan Bahasa dan Pustaka, 1973.
Jejak Langkah (bersama Ismail Ahmad). Kuala Lumpur: Dewan Bahasa dan Pustaka, 1975.
Koleksi Cerpen-cerpen Malaysia (antologi bersama). Kuala Lumpur: Universiti Malaya, 1977.
Kota ke Kota. Kuala Lumpur: Dewan Bahasa dan Pustaka, 1977.
Sebuah Impian (antologi bersama). Kuala Lumpur: PENA Sdn. Bhd., 1979.
Tinta Pena (antologi bersama). Kuala Lumpur: PENA Sdn. Bhd., 1981.
Bunga Gunung (antologi bersama). Kuala Lumpur: Berita Publishing Sdn. Bhd., 1982.
Sebuah Pekan Bernama Semporna. Kuala Lumpur: Dewan Bahasa dan Pustaka, 1982.
Menunggu Ratu Adil (antologi bersama). Kuala Lumpur: Abadi Sdn.Bhd., 1984.
Dongeng Merdeka (antologi bersama). Petaling Jaya: Fajar Bakti Sdn.Bhd., 1985.
Dari Kota Cahaya. Kuala Lumpur: Dewan Bahasa dan Pustaka 1997.

Drama
Di Atas Pentas (antologi bersama). Kuala Lumpur: Tra-tra Publishing & Trading Sdn.Bhd., 1984.

Esei/Kritik
Penulisan Cerpen: Kaedah dan Pengalaman. Kuala Lumpur: Dewan Bahasa dan Pustaka, 1980.

Autobiografi
Sebuah Perjalanan. Kuala Lumpur: Dewan Bahasa dan Pustaka, 1984.

Biografi
P. Ramlee Seniman Agung. Kuala Lumpur: Utusan Melayu (M) Bhd., 1973.
Pendeta Za’ba dalam Kenangan (bersama Khalid Hussain). Kuala Lumpur: Dewan Bahasa dan Pustaka.
Harun Aminurrashid: Pembentuk Semangat Kebangsaan. Kuala Lumpur: Dewan Bahasa dan Pustaka, 1982.

Terjemahan
Orang Tua dengan Laut (karya Ernest Hemingway). Kuala Lumpur: Oxford University Press, 1961.
Bumi Bertuah (karya Pearl S. Buck). Kuala Lumpur: Pustaka Antara, 1962.
Mutiara (karya John Steinbeck). Kuala Lumpur: Oxford University Press, 1962.
Angin Timur Angin Barat (karya Pearl S. Buck). Kuala Lumpur: Pustaka Antara, 1964.
Lorong Midaq (karya Naguib Mahfouz). Kuala Lumpur: Dewan Bahasa dan Pustaka, 1984.

Buku-buku umum
Kamus Istimewa Peribahasa Melayu. Kuala Lumpur: Oxford University Press, 1965.
Kamus Simpulan Bahasa. Kuala Lumpur: Dewan Bahasa dan Pustaka, 1966.
Balabatu dan Lain-lain, Kata Sembunyi. Singapura: Harmy Press, 1959.
Bunga Bahasa. Singapura: Malay Publishing House Ltd., 1961.
Pertemuan Sasterawan Nusantara V (bersama Mohd. Shahri Hussin). Bandar Seri Begawan: Dewan Bahasa dan Pustaka, 1981.
Canai Budi (kumpulan peribahasa). Kuala Lumpur: Dewan Bahasa dan Pustaka,1997.

Pautan luar 
Abdullah Hussain

Rujukan

Sasterawan Negara Malaysia
Penulis Malaysia
Orang dari Kedah
Penulis novel Malaysia
Orang Malaysia berketurunan Aceh
Penerima Anugerah Penulis Asia Tenggara